Oko tri i pol tisuće ljudi prošlo je kroz park na Trnjanskoj Savici gdje je još uvijek u tijeku prosvjed protiv izgradnje crkve na prostoru parka. Prosvjed se održava pod motom 'Obrani park, obrani grad!'.

Program vodi Ivan Šarić, a okupljene zabavljaju Kawasaki 3p, Dunja Knebl, Miki Solos, Šumski, Vibrice, Drum’n’bijes i Zli bubnjari. Prosvjedu su se pridružili i Bernard Ivčić iz Zelene akcije te Iva Marčetić iz Prava na grad.

'Pridružili smo se inicijativi kojoj je cilj održavanje kvalitete života u Zagrebu', poručio je Ivčić. Iz vodstva inicijative 'Čuvajmo naš park' poručuju da je ovo javni park kojeg plaćaju građani i da gradska uprava ne priznaje demokratsko pravo građanima.

'Ne grade se nove vrijednosti tako da rušimo stare', rekla je Nevenka Trumbetaš Bakić. Igor Kramarić je dodao da se na Savici ne brani samo park nego i Zagreb.